b'\n_START_ARTICLE_\nFranjo Tom\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nFranjo Tom\xc5\xa1i\xc4\x8d, brat A. Tom\xc5\xa1i\xc4\x8da, \xc5\xbeelezni\xc5\xa1ki gradbenik, je ni\xc5\xbejo realko obiskoval v Ljubljani (1861-1863), vi\xc5\xa1jo v Gradcu, tehniko je za\xc4\x8del \xc5\xa1tudirati v Gradcu (1867\xe2\x80\x931871), nadaljeval pa v Pragi. Po kon\xc4\x8danem \xc5\xa1tudiju je bil gradbeni in\xc5\xbeenir pri \xc5\xbdelezni\xc5\xa1ki-gradbeni dru\xc5\xbebi Karlovac-Reka, po letu 1887 pa je samostojno gradil v Hercegovini, na Tirolskem, v Vorarlbergu, Galiciji in drugje. Od 1895\xe2\x80\x931908 je slu\xc5\xbeboval pri \xc5\xbeelezni\xc5\xa1kem oddelku De\xc5\xbeelnega odbora v Pragi, vodil gradnjo skoraj polovice vseh lokalnih prog, zgrajenih v tem \xc4\x8dasu na \xc4\x8ce\xc5\xa1kem, zlasti proge: Mod\xc5\x99any-\xc4\x8cer\xc4\x8dany; Blatn\xc3\xa1-Ro\xc5\xbemit\xc3\xa1l-Strakonice; Sv\xc4\x9btl\xc3\xa1-Lede\xc4\x8d nad S\xc3\xa1zavou; M\xc4\x9bln\xc3\xadk-M\xc5\xa1eno; Libochovice-Roudnice. Januarja 1908 je bil za svoje zasluge imenovan za gradbenega svetnika de\xc5\xbeelne vlade._NEWLINE_Tom\xc5\xa1i\xc4\x8d je bil vse \xc5\xbeivljenje zaveden Slovenec. V Pragi je postal pod vplivom \xc4\x8de\xc5\xa1kega narodnega gibanja tudi vnet propagator slovanstva, predvsem pa \xc4\x8de\xc5\xa1ko-slovenske vzajemnosti. Leta 1901 je ustanovil Podporno dru\xc5\xa1tvo za slovenske visoko\xc5\xa1olce, bil njegov predsednik, od 1907 \xc4\x8dastni \xc4\x8dlan; dru\xc5\xa1tvo je sam\xc3\xb3 leta 1908 podpiralo 64 slovenskih visoko\xc5\xa1olcev in veliko pripomoglo, da so uspe\xc5\xa1no kon\xc4\x8dali \xc5\xa1tudij. Zelo je bil aktiven tudi v \xc4\x8de\xc5\xa1kem odboru Slovenskega planinskega dru\xc5\xa1tva. Pisal je tudi \xc4\x8dlanke in jih objavljal v pra\xc5\xa1kem nem\xc5\xa1kem dnevniku Politik in prevedel v sloven\xc5\xa1\xc4\x8dino roman Karoline Sv\xc4\x9btl\xc3\xa9 Kantor\xc4\x8dica (1874, iz\xc5\xa1el v zbirki Listki, zv. VII.,  urdnik J. Jur\xc4\x8di\xc4\x8d).'